PAHARGYAN EKARISTI RIAGUNG WIYOSAN DALEM "ASMANE BAKAL SINEBUT EMANUEL" (Mat.1:23) RITUS PAMBUKA Warta Gambira Wiyosan Dalem Dipun kidungaken utawi dipun waosaken S Warta gambira Wiyosan Dalem Gusti Yesus Kristus, Pamartaning donya. Maewu-ewu abad sawuse Bapa Abraham nanggapi timbalan Allah; Rolas setengah abad, sawuse Nabi Musa dinuta dening Allah, ngirid umat Dalem menyang tanah kasagahan. Sepuluh abad sawuse Dawud pinilih dening Allah, ngratoni umat Dalam. Limang abad, sawuse sarining umat Dalem diirid bali saka pambuwangan Babilon. Sawuse tekan titiwancine, kalane Maha prabu Agustus ndhawuhaken cacah jiwa ing saindenging wilayah reh-rehane. Kacarita sawuse ginarba Kenya Maria, karana kuwasa Dalem Hyang Roh Suci, kalakon miyos ing Bethlekem wilayah Yudea: Gusti Yesus Kristus. Putra Dalem Hyang Rama, perlu akarya rahayu sadaya titah Dalem Gusti Allah ingkang mahakuwasa. Kidung Arak-arakan Imam lan para petugas liturgi sami arak-arakan tumuju ing saklebeting greja. Saksampunipun dumugi ing altar, tumuju sangajeng guwa mberkahi guwa, kalajengaken sembahyangan wonten sangajeng Sang Timur. KELUARGA & UMAT Dhuh Sri Yesus, katuntuna brayat kawula, amrih tansah nulad Brayat Minulya ing Nasaret. Mugi brayat kawula saget tuwuh lan mekar Wiyosan Dalem - 1 dados brayat Katholik ingkang teguh ing iman lan kapitadosan, asemangat misioner, lan mbudidaya amrih gesang kawula mindak sae lan tumata. ingkang kabangun lelandhesan pangajeng-ajeng lan asih-tresna, katebihna kawula saking sawarnining godha-rencana ingkang ngrisak semangat gesang bebrayatan lan paguyuban, kados ta: crah-sulaya, kameren, drengki, lan srei, lan pingin menangipun piyambak. Kakiyatna niyat kawula kangge ngudi murih kabangun tata- tentrem, rukun tuwin bingah saged mawujud wonten ing tengahing brayat saha masarakat kawula, amrih kawula saged ugi dados lantaran berkah katresnan Dalem wonten ing alam donya punika, mirunggan ing masarakat sakiwa-tengen kawula. Ingarsa Dalem dhu Sang Timur, kawula sami munjuk: U Rawuha dhuh Sang Timur lan kawelasana brayat kawula IMAM Dhuh Sri Yesus, kawula ngaturaken agenging panuwun awit sadaya kemajengan ingkang sanget migunani tumrap gesang kawula. Kaampingana umat Dalem dhuh Gusti wonten ing jaman modern punika. Awit ing tengahing maneka warni kamajengan tekhnologi modern punika kathah ugi bab-bab ingkang saged ngrisak kapribadening manungsa. Pramila katuntuna umat Dalem, amrih tansah setya njagi kapribadening manungsa ngadhepi tantanganing jaman, awit Sampeyan Dalem piyambak sampun rawuh ing tengah- tengah kawula awujud Sang Timur ginedhong ing pamakanan ingkang dados pratandha katresnan Dalem Allah ingkang njunjung manungsa dados umat Dalem pinilih. Sadaya punika kawula unjukaken ingarsa Dalem dhuh Gusti, jer Sampeyan Dalem Sang Ambeg-welas, tuking pangajeng-ajeng tuwin katresnan kawula, sapunika sarta ing salaminipun. U Amin Kidung Pambuka Tandha Pamenthangan Salam /Cecala Sembahyangan Pamartobat I Gusti Yesus Kristus, Gusti sampun karsa manjalma dados manungsa, Wiyosan Dalem - 2
amrih sageda ngangkat kawula dados putra-putraning Allah. Gusti, nyuwun kawelasan. U Gusti, nyuwun kawelasan I Gusti sampun karsa miyos miskin ing kandhang kewan, supados kawula sageda manggih tata tentrem karta raharja. Sang Kristus, nyuwun kawelasan. U Sang Kristus, nyuwun kawelasan. I Gusti punika Putraning Allah, ingkang karsa miyos sekeng, dipun gedhong gombal, dipun sarekaken ing pamakanan, supados kawula dados tiyang kiyat karana Allah nunggil ing kawula. Gusti, nyuwun kawelasan. U Gusti, nyuwun kawelasan. I Muga Allah kang mahakuwasa karsaa paring palimirma lan pangapuraning dosa sarta nuntun marang urip langgeng. U Amin. Minulya Sembahyang Pambuka I Ayo padha munjuk, Gusti, dalu punika kinarya sumunar adi karana cahyaning Sang Pepadhang jati inggih Sang Welas-Asih, Sri Yésus Kristus. Mila samangké wonten ing donya sami kawula mulyakaken. Panyuwun kawula mugi ing tembé wonten ing swarga keparenga kawula ndhèrèk ngraosaken kabingahan Dalem Gusti, ingkang sampun Lantaran Sri Yésus Putra Dalem, Pangéran kawula ingkang kaliyan Gusti nunggil ing Hyang Roh Suci, gesang tuwin mengku keprabon ing salami-laminipun. U Amin. LITURGI SABDA Waosan I - Isaias 9:1-6 Wiyosan Dalem - 3 L Pethikan saking Kitab Nabi Isaias. "Putra Dalem pinaringake dhateng kita." Bangsa kang ngambah pepeteng, nyawang pepadhang agung, kang dedunung ing tanah lelimengan, kasunaran cahya nelahi. Gusti nangkaraken bangsa punika lan maringi kabingahan ageng. Mila sami bingah-bingah ing ngarsa Dalem, kados ing mangsa panèn utawi kados menawi sami andum jarahan. Jalaran pikulan awrat lan pasangan ingkang metel pundhakipun, sarta cumethining panindhes sampun karemuk rikala Gusti ngremuk bangsa Midian. Jalaran sadaya sepatu perang lan sadaya penganggé ingkang kalépétan rah, sampun kabesmi katedha ing latu. Awit Sang Timur sampun miyos. Putra sampun pinaringaken dhateng kita, ngasta panguwasa ing pamidhangan, lan asmanipun badhé sinebut: Kaélokan, Parampara Agung, Allah Kuwasa, Ramaning kalanggengan, Pangéran katentreman. Jembar tebaning wibawanipun, tanpa pedhot katentreman ing dhampar lan kratoning Prabu Dhawud, ingkang badhé kabangun lan kateguhaken kanthi adil lan nyata. Wiwit titiwanci punika lan salajengipun Allahing balatantra badhé tumindak mekaten wau. Makaten sabda Dalem Gusti. U Sembah nuwun konjuk ing Gusti. Kidung Antara Ref. Dina iki Sang Pamarta, Gusti Sang kristus Sanyata Wus miyos ing kuthane Dawud. 1. Ngidunga kidung anyar konjuk ing Pangeran. Ngidunga konjuk Gusti, salumahing bumi. Ngidunga konjuk ing Gusti, luhurna Asma Dalem. 2. Wartakna karahayon Dalem sadina-dina. Wartakna kamulyan Dalem, ing antarane para bangsa. Wartakna pangeram eram Dalem marang kabeh umat. Wiyosan Dalem - 4
Waosan II - Titus 2:11-14 L Pethikan saking Seratipun Rasul Paulus dhumateng Titus. "Sihing Allah ngatingal marang kabèh manungsa." Sihing Allah Panebus kita wus ngatingal marang kabèh manungsa, lan nuntun kita ninggal kadurakan lan pepénginan mblasar, sarta nggegulang urip kanthi deduga, suci lan utama ing jaman saiki, sinambi ngentèni kamulyan kang kita arep-arep bakal teka bareng karo ngatingalé kamulyan Dalem Pangéran lan Panebus kita Sri Yésus Kristus. Ya Sang Kristus iku kang nglabeti kita ngurbanaké salira pribadi, amrih kita luwar saka kadurakan, lan dadia umat Dalem sing murni, tanpa pepénginan saliyané nindakaké kabecikan. Makaten sabda Dalem Gusti. U Sembah nuwun konjuk ing Gusti. Kidung Cecala. S Alleluia S Malaekat ngandika: "Aja padha wedi! Ngertia, aku asung khabar kabungahan agung marang wong sabangsa: Dina iki Sang Penebus wus miyos ing kuthane Dawud. Panjenengane iku Sang Kristus Gusti" U Alleluia U Alleluia Waosan Injil - Lukas 2:1-14 I Pethikan Injil Suci anggitané St. Lukas. "Dina iki Sang Panebus wus miyos." I Nalika samana Maharaja Agustus paring dhawuh cacah jiwa ing saindhenging bumi. Cacah jiwa kang sepisanan iku kalakoné nalika Sirinus ngasta Gupernur ing Siria. Kabèh wong mangkat menyang kutha asalé dhéwé-dhéwé perlu ndhaftaraké. Samono uga Yusup, rèhné saka trah lan turuné Prabu Dawud, nuli budhal saka Nasarèth ing Galiléa menyang Bètlehèm, perlu dhaftaraké karo Maria, garwané kang lagi nggarbini. Ing kono tekan wanciné babaran lan mbabar putra pembajeng Wiyosan Dalem - 5 kakung, disarèkaké ing pamakanan, awit ora oman papan ana ing panginepan. Ing ara-ara, ora adoh saka papan mau para pangon lagi padha njaga wedhusé ing wayah wengi. Dumadakan Malaékating Allah ngatingal lan kabèh kasunaran kamulyan Dalem. Wong-wong mau padha wedi banget. Nanging Malaékat nuli ngandika: "Aja padha wedi! Ngertia, aku asung kabar kabungahan agung marang wong sabangsa: Dina iki Sang Panebus wus miyos ing kuthané Dawud. Panjenengané iku Sang Kristus Gusti. Déné kang dadi titikané mangkéné: kowé bakal weruh jabang bayi digedhong ing gombal, disarèkaké ing pamakanan. Sanalika Malaékat mau ginarebeg wadyabala kaswargan, kang padha ngidung muji Pangéran: "Minulya Allah ingaluhur lan manggiha tentrem manungsa ing donya ingkang kinasih ing Gusti". I Rahayu wong kang uripé salaras karo sabda Dalem, lan ngugemi dhawuh-dhawuh Dalem. U Sabda Dalem punika dalan, kasunyatan lan urip. Homili Syahadat Sembahyangan Umat I Para sadulur, Sang Kristus iya Sang Pepadhang Agung wus miyos kanggo kita kabèh umat manungsa. Ayo padha ngunjukaké panyuwunan-panyuwunan konjuk Allah Hyang Rama kang ngutus Panjenengané: P Dhuh Gusti, mugi kapitadosan ing Gusti Yesus Sang Timur tansah ngengetna Pasamuwan dhateng ayahanipun miyosaken 'Sang Timur' wonten ing umat tuwin masarakat. Kawula nyuwun. U Gusti mugi nyembadanana panyuwun kawuila. P Dhuh Gusti, keparenga kidunganipun para malaekat kaleksanan saestu tumrap umat manungsa: wontena katentreman, sanes perang, saha kabegjan, sanes kasangsaran. Kawula nyuwun. U Gusti mugi nyembadanana panyuwun kawula. Wiyosan Dalem - 6
P Mugi rawuh Dalem Sang Welas-asih inggih punika Gusti Yésus Kristus paring panglipur lan pengajeng-ajeng kanggé para sadhèrèk ingkang nandhang sangsara awit saking perang, panindhesan, tindak kang murang adil, ugi bencana alam. Mugi kanthi katresnaning sesami saha tanggel-jawabing negari, para sadhèrèk wau énggal pinaringan pitulungan.Kawula nyuwun. U Gusti mugi nyembadanana panyuwun kawula. P Dhuh Gusti, mugi ing swasana Riyadi Wiyosan Dalem punika, kakiyatna kapitadosan lan katresnan kawula wonten ing ayahan kawula piyambak-piyambak ing madyaning masyarakat kawula, kanthi tumindak ingkang saestu saged karaosaken migunani kanggé sesami kawula. Kawula nyuwun. U Gusti mugi nyembadanana panyuwun kawula. I Allah Rama ingkang Mahasaé, makaten unjukipun umat Dalem wonten ing Pahargyan Wiyosan Dalem Gusti Yésus Putra Dalem. Mugi karsaa minangkani sadaya atur panyuwunan punika, langkung- langkung ingkang salaras kaliyan karsa Dalem piyambak. Lantaran Sang Kristus Gusti kawula. U Amin. LITURGI EKARISTI Sembahyang Cecawis Pisungsung. I Gusti, wontena panggalih Dalem, nampi pisungsung riagung punika, supados krana kekeran suci, kawula estu ngemperana citranipun ingkang nunggilaken kawula kaliyan Gusti. Lantaran Sang Kristus, Gusti kawula. U Amin. Sembahyang Puji Panuwun Agung Prefasi Wiyosan Suci Rama Kawula Sembahyang Katentreman Wiyosan Dalem - 7 Cempening Allah Komuni Kidung Komuni Sembahyangan Bakda Komuni I Ayo padha munjuk, Gusti Allah Rama ingkang mahaasih, kanthi bingah kawula sami mulyakaken Wiyosan Dalem Sang Pamarta, ingkang sampun karsa rawuh ing tengah-tengah kawula. Kawula nyuwun, sageda gesang kawula ing samangke pantes kangge tetunggilan kaliyan Sang Kristus ing tembe lan kawula lajeng sangsaya giyat anggenipun martosaken kabar kabingahan Wiyosan Dalem, dhateng sinten kemawon lan wonten ing papan pundi kemawon. Lantaran Sang kristus, Gusti kawula. U Amin. RITUS PANUTUP Pawartos Pastoral Paroki Berkah Meriah Natal Kidung Panutup Wiyosan Dalem - 8